## Uredba o izmjenama i dopunama Zakona o porezu na promet proizvoda i usluga

### NN 57/1993 (16.6.1993.), Uredba o izmjenama i dopunama Zakona o porezu na promet proizvoda i usluga

# VLADA REPUBLIKE HRVATSKE

Na temelju članka 1. Zakona o ovlasti Vlade Republike Hrvatske da donosi
uredbe kojima se uređuju pojedina pitanja iz djelokruga Sabora Republike
Hrvatske ("Narodne novine", broj 74/92) Vlada Republike Hrvatske
je na sjednici održanoj 15. lipnja 1993. godine donijela

## UREDBU

### o izmjenama i dopunama Zakona o porezu na promet proizvoda i usluga

Članak 1.

U Zakonu o porezu na promet proizvoda i usluga ("Narodne novine"
broj 36/91. 73/91, 18/92 i 25/93) u članku 8. u stavku 1. iza točke 5.
dodaje se nova točka 6. koja glasi: "6. uvoz sirove kave radi prodaje
pravnoj i fizičkoj osobi u svrhu reprodukcije, uz uvjete iz članka 9. ovoga
zakona".

Članak 2.

U članku 19. stavku 1. točka 12. mijenja se i glasi: " 12. promet
specijalnih osobnih automobila za invalidne osobe koje na osnovi pismenog
nalaza i mišljenja ovlaštene invalidske, nabavljaju neposredno od proizvođačkog
ili trgovačkog poduzeća ili same uvoze, najviše jednom u razdoblju od pet
godina, invalidne osobe koje imaju vozačku dozvolu ili im je potrebna njega
i pomoć drugih osoba koje imaja vozačku dozvolu i to:

- osobe kod kojih je zbog gubitka, oštećenja ili oduzetosti donjih udova
ili zdjelice nastupilo tjelesno oštećenje od najmanje 80%, prema listi
tjelesnih oštećenja; - osobe koje su paralizirane ili teže mentalno retardirane;

- osobe koje su potpuno izgubile vid na oba oka. Specijalni osobni automobili
iz stavka 1. ove točke moraju biti posebno označeni. a u prometnu dozvolu
tih automobila unosi se podatak da vozilo služi isključivo za prijevoz
invalidne osobe. Ako invalidna osoba, odnosno njezin roditelj ili staratelj
specijalni osobni automobil proda, dade bez naknade, na drugi način otudi
ili dade na uporabu drugoj osobi, prije isteka roka od pet godina od dana
nabave, naplatit će se porez na promet proizvoda u visini poreza od kojega
je ta osoba bila oslobodena u času nabave automobila i kamata iz članka
41. ovoga zakona. od dana nabave do dana plaćanja poreza. Ako invalidna
osoba umre prije isteka roka od pet godina od dana nabave automobila, zakonski
nasljednici mogu prodati automobil koji su naslijedili bez plaćanja poreza
na promet proizvoda. Nalaz i mišljenje iz stavka 1. ove točke izdaje ovlaštena
invalidska komisija Republičkog fonda mirovinskog i invalidskog osiguranja
radnika Hrvatske prema prebivalištu invalidne osobe, a za vojne invalide,
ovlaštena vojna invalidska komisija. Ako invalidna osoba ne može imati
vozačku dozvolu, potrebu za tuđom pomoći i njegom invalidska komisija potvrđuje
na nalazu i mišljenju o invalidnosti. Vlada Republike Hrvatske propisat
će što se smatra specijalnim osobnim automobilom za invalidne osobe."

Članak 3.

U Tarifi poreza na promet u glavi Porez na promet proizvoda u Tar. broju
7. u stavku 2. stopa od "45%" zamjenjuje se stopom od "20%".

Članak 4.

U Tarifi poreza na promet u glavi Porez na promet proizvoda u Tar. broju
8. u stavku 1. u točki 2. u alineji 5. iza riječi "stranih jezika"
briše se točka i stavlja zarez te dodaju riječi "priče i pjesme zabavne
i narodne glazbe"

Članak 5.

Odredba stavka 1. članka 1. Uredbe o privremenom ukidanju carinskih
i poreznih povlastica kod uvoza osobnih automobila ("Narodne novine",
broj 41/93 i 52/93) ne primjenjuje se na specijalne osobne automobile za
invalidne osobe.

Članak 6.

Ova Uredba stupa na snagu danom objave u "Narodnim novinama",
osim odredbi članka 1. i 3. koje će se početi primjenjivati danom stupanja
na snagu Zakona o posebnom porezu na kavu.

Klasa: 410-19/93-01/03

Urbroj: 5030112-93-57

Zagreb, 15. lipnja 1993.

Predsjednik

**Nikica Valentić, v. r.**

Uredba, NN 57/1993-1148